钦定古今图书集成/理学汇编/经籍典/第127卷 > 《进尚书二典义表》宋·文彦博
## 钦定古今图书集成/理学汇编/经籍典/第127卷 > 《进尚书二典义表》宋·文彦博

臣伏睹《尚书序》曰：“仲尼讨论坟典，断自唐虞以下，讫
于周。”所以尧、舜二典为书之首篇，垂世立教，示人主
以轨范帝王之制，坦然明白，可举而行。尧、舜二典并
云，曰“若稽古帝。”以谓二帝并能顺考古道而行之，乃
知人主之圣，必由稽古。恭惟皇帝陛下日御经筵，集
讲官讲《尚书》。盖聪明文思，稽考古道，垂意于安天下
之道，天下幸甚。臣以衰残，忝位保傅，得侍经阁，为幸
已深。又不自揆，辄于《二典》之中，采掇事义数条，兼以
训传，或理有切近治体，亦以愚短之义附之，庶几粗
有所备。夫以齐之霸国，而孟轲陈尧舜之道于齐王
之前，欲勉进之。今臣遭尧舜时，陈尧舜之道，固其宜
矣。臣愚不胜区区之诚，谨录以上进。